Nariadenie vlády
Slovenskej republiky
z 13. marca 2002,
ktorým sa ustanovujú podrobnosti označovania elektrických bubnových sušičiek pre domácnosť energetickým štítkom
Vláda Slovenskej republiky podľa § 9 ods. 3 a §12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. (ďalej len „zákon“) a podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky nariaďuje:
§ 1	
(1)	Týmto nariadením sa transponuje do právneho poriadku Slovenskej republiky príslušné smernice Európskych spoločenstiev.)
(2)	Na účely tohto nariadenia sa rozumie
a)	energetickým štítkom štandardná informačná tabuľka, ktorá sa vzťahuje na elektrickú bubnovú sušičku pre domácnosť“ (ďalej len „elektrická bubnová sušička“),
b)	iným podstatným zdrojom voda, chemikália alebo akákoľvek iná látka, ktorú elektrická bubnová sušička potrebuje na svoju činnosť,
c)	doplnkovou informáciou každá ďalšia informácia týkajúca sa činnosti elektricky bubnovej sušičky, ktorá sa vzťahuje alebo je nápomocná na jej hodnotenie, jej spotrebu energie alebo iné podstatné zdroje.
§ 2	
Do skupiny určených výrobkov elektrické bubnové sušičky podľa § 9 ods. 1 zákona patria všetky elektrické bubnové sušičky okrem
a)	kombinovaných práčok so sušičkou,
b)	bubnových sušičiek, ktoré môžu využívať aj iné zdroje energie. 
§ 3	
(1)	Výrobca elektrickej bubnovej sušičky alebo jeho splnomocnenec vykoná posúdenie zhody podľa § 12 ods. 3 písm. a) zákona postupom uvedeným v prílohe č. 2. Informácia týkajúca sa hluku, ak je aplikovateľná sa zisťuje podľa osobitného prepisu.)
(2)	Dokumentácia sa vypracuje tak, aby postačovala na zabezpečenie presnosti informácie uvedenej na energetickom štítku a v energetickom opise elektrickej bubnovej sušičky a obsahuje:
a)	názov elektrickej bubnovej sušičky, obchodné meno a adresu výrobcu,
b)	všeobecný opis elektrickej bubnovej sušičky, postačujúci na to, aby ju bolo možné identifikovať,
c)	informácie, a ak je to potrebné aj príslušné nákresy hlavných konštrukčných znakov daného modelu a najmä častí, ktoré rozhodujúcim spôsobom ovplyvňujú spotrebu energie,
d)	protokoly z príslušných skúšok a meraní, uskutočnených podľa technických noriem,
e)	návod na obsluhu,
f)	všeobecnú charakteristiku elektrickej bubnovej sušičky,
g)	výsledky uskutočnených konštrukčných výpočtov, ak je to potrebné,
h)	skúšobné protokoly, vrátane tých, ktoré realizovali autorizované osoby,
i)	hodnoty, ak sú odvodené od hodnôt vzťahujúcich sa na podobné modely.
§ 4	
(1)	Informácia, ktorá sa má predložiť spotrebiteľovi prostredníctvom energetického štítku a energetického opisu elektrickej bubnovej sušičky určenej na predaj, prenájom, predaj na splátky alebo predvádzanie konečnému používateľovi obsahuje informáciu týkajúcu sa spotreby elektrickej energie, iných foriem energie a iných podstatných zdrojov a doplnkovú informáciu.
(2)	Energetický štítok je špecifikovaný v prílohe č. 1. Umiestňuje sa na vonkajšej strane, na prednej alebo vrchnej časti elektrickej bubnovej sušičky a to tak, aby bol zreteľne viditeľný a čitateľný.
(3)	Obsah a formát energetického opisu bubnovej sušičky je špecifikovaný v prílohe č. 2.
(4)	Ak sa elektrická bubnová sušička ponúka na predaj, prenájom alebo predaj na splátky prostredníctvom poštovej služby, katalógu alebo iným spôsobom, z ktorého vyplýva, že zákazník nemá záujem o predvedenie výrobku, je treba prijať opatrenie, aby dostal informáciu uvedenú na energetickom štítku alebo v energetickom opise elektrická bubnová sušička ešte pred jej nákupom. Táto informácia zahŕňa všetky údaje podľa prílohy č. 3.
(5)	Trieda energetickej hospodárnosti elektrickej bubnovej sušičky je špecifikovaná v prílohe č. 4.
(6)	Zoznam transponovaných smerníc je v prílohe č. 5.
§ 5	
Toto nariadenie nadobúda účinnosť 1. mája 2002.
Mikuláš Dzurinda v. r.
predseda vlády